Magyar Szó Online | Közélet/Riport | Délelőtt-délután ropták a táncot
Délelőtt-délután ropták a táncot
Négynapos tábor volt Tiszakálmánfalván
2017. július 5., 22:57
A Petőfi Sándor Művelődési Egyesület immár ötödik alkalommal szervezte meg Tiszakálmánfalván (Budiszaván) a néptánctábort és hagyományápoló foglalkozást, amelyre mintegy száz táncos kedvű, vidám gyerek jelentkezett. Június 29-e és július 2-a között a helybeli gyerekekkel együtt tanulták a néptánc csínját-bínját és gyakorolták a Classic Alapfokú Művészeti Iskola Prücsök csoport tagjai, akik Baloghné Váradi Brigitta táncoktató és Tóthné Kispál Ágnes zenetanárnővel Baksról, Ópusztaszerről és Vásárhelyről érkeztek, továbbá vajdasági pajtások is Pirosról, Szenttamásról és Újvidékről.
Kiss Zsélykó koreográfus, továbbá Raffai Anikó és Milánovity Sándor oktatók széki táncokat dolgoztak fel a gyerekekkel
Van, aki gyakorol, van, aki a lépéseket figyeli
A Classic Alapfokú Művészeti Iskola Prücsök csoport tagjai, akik Baloghné Váradi Brigitta táncoktató és Tóthné Kispál Ágnes zenetanárnővel Baksról, Ópusztaszerről és Vásárhelyről érkeztek
Érkezésük napján Pongó Lajos vezetésével megtanulták a tábor zászlófelvonó dalát, és a zászló felvonása, a tábor hivatalos megnyitása után felállították a sátrakat a művelődési egyesület udvarában.
A tiszakálmánfalvi művelődési egyesület Milánovity Ottilia elnök vezetésével már ötödik éve ápol testvértelepülési kapcsolatot Bakssal. Nemcsak látogatják egymást falunapokon, hanem oktató jellegű táborokat is szerveznek, amelyekben a gyerekek tanulnak, hagyományt ápolnak, ismerkednek, barátkoznak, versenyeznek és szórakoznak is.
Az idén Kiss Zsélykó koreográfus, továbbá Raffai Anikó és Milánovity Sándor oktatók széki táncokat dolgoztak fel a gyerekekkel. Az idősebbek, akiknek volt elég energiájuk, délelőtt-délután táncoltak, a fiatalabbak kevesebbet, nehogy izomlázat kapjanak.
A lányok, fiúk táncokat tanultak, ezenkívül több csoportban vetélkedtek kötélhúzásban, kézügyességben, gombszedésben… Nyelvápolás céljából fogalmazást írtak, melynek témája a barátság a táborban volt, és igazán szép alkotások születtek. Kézműves foglalkozás is folyt Mátyás Ágnesnak, az Árvácska Kézimunkacsoport vezetőjének irányításával. A gyerekek türelmesen gyöngyöt fűztek, kis virágokat alakítottak ki különleges technikával: vékony, színes harisnyát húztak rá a drótból kialakított vázra, és színes rózsákat formáltak, hogy mutatós kis csokrokat készítsenek belőlük és a táborból emlékként hazavigyék.
Ottjártunkkor a gyerekek táncoltak, és már tervezgették, hogy ebéd után szervezetten jutalomfürdésre utaznak a temerini fürdőbe, majd táncolnak az esti táncházban, amelyet Anikó és Zsiga (Zsélykó) szervez számukra. Kíváncsian várták a szintén esti programnak ígért Nagy Bence és bandája nevű temerini zenekart.
A jól szervezett tábor résztvevői dicsérték a kosztot, amely ízletes volt és házi, a helybeli anyukáknak köszönhetően, akik nagy szeretettel készítették a kiadós, finom reggeli-ebéd-vacsorát piciknek és nagyoknak.
Vajon ki bújt el a sátorban?
Táncolni jó
A néptánc a második közös anyanyelv
A gyermekjátékoktól a táncokig
A néptánc közösségmegtartó ereje
Közös kincseink
Mátyás király és a Táncház napja jegyében
Hiányból hagyományápolás
Rekordszámú fellépő a Hagyományaink Ünnepén
Fánksütés Szenttamáson
Gazdag múlt, reményteljes jövő
Kézügyességfejlesztés és hagyományápolás
Mindenütt esett – Muzslyán mégis arattak
Csonka Ferenc rangos díjban részesült
Szertüzet gyújtottak Temerinben
Megismétlik a leghosszabb ostromot
Közösségi tér, többféle tevékenységgel